Transelectrica a pierdut încă un proces cu un fost șef al companiei, la Centrul de Arbitraj de la Viena
Compania de stat Transelectrica a anunțat, joi, investitorii, că a pierdut un nou litigiu la Centrul de Arbitraj de la Viena. Cei care au câștigat sunt Corneliu Marcu și Andreea Miu, foști membri ai Directoratului companiei, revocați printr-o decizie a Consiliului de Supraveghere din iunie 2021. Transelectrica este obligată, prin hotărâre arbitrală, să plătească celor doi 1,1 milioane lei. Acest litigiu se adaugă unui lung șir de procese pierdute de către Transelectrica în fața foștilor șefi ai companiei, care au fost revocați din funcții înainte să le expire mandatele.